**Jagged Little Pill** הוא מחזמר להיטים עם תסריט מאת דיאבלו קודי, מילים לשירים מאת אלאניס מוריסט, לחן מאת מוריסט וגלן באלארד ולחן נוסף מאת מייקל פארל וגאי סיגסוורת'. המחזמר מבוסס על אלבום בעל אותו שם מאת מוריסט משנת 1995. הצגת הבכורה של המחזמר התקיימה בתיאטרון הרפרטוארי האמריקני בקיימברידג', מסצ'וסטס ב-5 במאי 2018 בבימויה של דיאן פאולוס.

המחזמר החל בהצגות מקדימות בתיאטרון ברודהארסט, ברודוויי ב-3 בנובמבר 2019 וערב הפתיחה התקיים ב-5 בדצמבר באותה שנה. ההפקה נסגרה ב-17 בדצמבר 2021. בטקס פרסי הטוני ה-74 המחזמר זכה בשני פרסים מתוך 15 המועמדויות בהן היה מועמד. המחזמר זכה גם בפרס גראמי לאלבום המחזמר הטוב ביותר.

רקע
---

בנובמבר 2013 נחשף כי האלבום Jagged Little Pill מאת אלאניס מוריסט עובר עיבוד בימתי, כאשר המלחין טום קיט אחראי על העיבודים והתזמור. במאי 2017 הוכרז שהופעת הבכורה העולמית של המחזמר תתקיים במאי 2018, 23 שנים לאחר יציאת האלבום. קריאה של המחזמר התקיימה בשנת 2017, בהשתתפות אידינה מנזל, קארי מנולקוס, אדם קפלן, לורן פאטן, נורה של, וישאל וידיה וליבי ווינטרס. ביצוע ראשון של שירים מהמופע התקיים ב-5 במרץ 2018, בגאלה של תיאטרון הרפרטואר האמריקאי.

המופע מכיל תסריט מאת דיאבלו קודי, בימוי מאת דיאן פאולוס, כוראוגרפיה מאת סידי לארבי צ'רקאוי, עיצוב במה מאת ריקרדו הרננדז, עיצוב תלבושות מאת אמילי רבהולץ, עיצוב תאורה מאת ג'סטין טאונסנד, עיצוב וידאו מאת פין רוס, מילים ולחן מאת אלאניס מוריסט וגלן באלארד, ניהול מוזיקלי מאת בריאן פרי, עיצוב סאונד מאת ג'ונת'ן דינס ותזמור מאת טום קיט.

עלילה
-----

### מערכה ראשונה

מרי ג'יין (MJ) הילי, היא אמא שכותבת את מכתב הראונד רובין המשפחתי השנתי. היא כותבת על קידומו של בעלה סטיב בעבודה, יצירות האומנות של בתה פרנקי, והקבלה המוקדמת של בנה ניק לאוניברסיטת הארוורד. MJ כותבת שהיא נקלעה לתאונת דרכים, אבל מחלימה בעזרת תרופות טבעיות. מה שהיא לא כותבת זה שסטיב מכור לפורנוגרפיה, פרנקי מתמזמזת עם החברה הכי טובה שלה, ג'ו, בזמן שהמכתב נכתב, וש- MJ מכורה למשככי כאבים מאז התאונה ("Right Through You").

MJ לוחצת על ניק להיות מושלם על מנת לשמור על תדמית המשפחה ("All I Really Want"). בבית הספר, פרנקי וג'ו דנות כיצד האימהות שלהן לא מבינות או מקבלות אותן: אמה של פרנקי שאינה מבטאת את עצמה לא מבינה אותה, ואמה של ג'ו לא מקבלת את היותה לסבית או את הביטוי המגדרי שלה ("Hand in My Pocket").

MJ מנסה לקבל תרופות מבית המרקחת; אבל הגלולות נגמרו. MJ עוברת את יומה מהסוף להתחלה, מתחילה בהשגת משככי הכאבים בסמטה, ביצוע הפעולות היומיומיות שלה, ומסיימת בכך שנגמרו לה הגלולות בתחילת היום ("Smiling").

ביום האחרון של פרנקי לפני חופשת החורף, היא מקריאה בשיעור אנגלית סיפור קצר שכתבה בסדנת כתיבה על מנת שהכיתה תעביר ביקורת. תלמידי הכיתה מבקרים אותה בגלל הדברים שהיא טוענת שהם אירוניים ביצירה שלה אבל הם לא ממש אירוניים, רק דברים רעים שקרו למישהו אחר. תלמיד חדש, פניקס, מגן על פרנקי ומעודד אותה לסיים ("Ironic"). בין השניים מתחילה משיכה רומנטית. לאחר השיעור, פניקס ופרנקי מחליטים ללכת למסיבה שתתקיים באותו ערב.

בבית, MJ וסטיב נקלעים לוויכוח. סטיב אומר שהוא רוצה לראות יועץ נישואין, MJ מסרבת ("So Unsexy"). ניק מנחם את MJ לאחר המריבה. MJ טוענת שניק הוא הדבר היחיד הנכון שעשתה אי פעם. ניק מהרהר בלחצים שאמו מפעילה עליו להיות מושלם ("Perfect").

פרנקי וניק הולכים למסיבה ("Lancer's Party (So Pure)"). פרנקי ופניקס מוצאים אחד את השנייה, עוזבים את המסיבה הצפופה על מנת לדבר לבד ודנים בחיי המשפחה הלא מושלמים שלהם. בינתיים ג'ו לא משתתפת במסיבה כי אמה הכריחה אותה ללכת לכנסייה. אמה של ג'ו נוזפת בה על כך שהיא לא מתלבשת בצורה מספיק נשית ("That I Would Be Good"). בבוקר המחרת, ג'ו מראה לפרנקי תמונות של בלה, חברתו של ניק, שמסתובבות ברחבי בית הספר. בתמונות רואים את בלה שיכורה, מעולפת, וחולצתה נמשכה מעליה במסיבה. התלמידים צוחקים על בלה וקוראים לה פרוצה. פרנקי וג'ו הולכות לביתה של בלה, למרות שהן בקושי מכירות אותה, כדי לבדוק מה מצבה. בלה חושפת שאנדרו, החבר הכי טוב של ניק, היה זה שצילם את התמונות ואנס אותה. פרנקי הולכת הביתה ומעירה את ניק כדי לנזוף בו שלא הלך למשטרה בעודו היחיד שראה עד כמה שיכורה הייתה בלה. ניק לא מתייחס לטענתה של בלה, באומרו שבלה הייתה דרמטית כרגיל. MJ שומעת את השיחה ומתעקשת שניק לא ילך למשטרה מכיוון שזה עלול להרוס לו את המוניטין. MJ מאשימה את בלה במה שקרה מכיוון שבחרה לשתות, אבל היא בבירור נסערת מהסיפור ("Wake Up").

MJ הולכת לכנסייה בפעם הראשונה מזה זמן רב כדי להתפלל על נישואיה הכושלים, מערכת היחסים הקשה עם פרנקי, וקבלת עזרה עם התמכרות שלה. לאחר מכן היא מהרהרת בזיכרון שלה שנאנסה בקולג', אבל מאשימה את עצמה ומרגישה שזו הייתה תוכניתו של אלוהים עבורה ("Forgiven").

### מערכה שנייה

סטיב ו-MJ הולכים לפגישה ראשונה עם יועץ נישואין, למרות חוסר רצונה של מרי ג'יין ("Not the Doctor"). בינתיים פרנקי ופניקס מבלים ביחד במגרש משחקים ובסופו של דבר מקיימים יחסי מין ("Head over Feet"). ג'ו נכנסת לבית הילי ללא הזמנה ("Your House") ונכנסת לחדר כאשר פרנקי ופניקס שוכבים. ג'ו מתעצבנת ויוצאת בסערה מהחדר. MJ וסטיב חוזרים הביתה מוקדם וג'ו מספרת להם שפרנקי ופניקס קיימו יחסי מין. פניקס עוזב במהירות ומשאיר את פרנקי לבד עם הוריה. MJ וסטיב נוזפים בה על כך שקיימה יחסי מין בגיל צעיר כל כך. פרנקי מזדהה בפני הוריה כביסקסואלית, וכועסת על הוריה על כך שהם לא רואים בעין יפה שקיימה יחסי המין בהסכמה אבל לא אכפת להם מהאונס שבלה עברה.

פרנקי בורחת לניו יורק. סטיב ו-MJ רבים על כך שסטיב לא היה נוכח בילדותה של פרנקי. פרנקי עולה לבדה על רכבת לניו יורק ("Unprodigal Daughter"). פרנקי מתקשרת לפניקס כשהיא הולכת לאיבוד בעיר. היא אומרת לו שהיא אוהבת אותו ושהוא צריך לבוא לקחת אותה. כשפניקס לא אומר 'אני אוהב אותך' בחזרה ושהוא אומר צריך להישאר בבית כדי לעזור לאחותו בגלל מצבה הרפואי, פרנקי כועסת ומרגישה שפניקס ניצל אותה ואת גופה.

התלמידים מרכלים על בלה וההאשמות שלה כנגד אנדרו. בלה מגיעה לבית הילי כדי לדבר עם ניק, אבל רק MJ נמצאת בבית. MJ מנסה לנחם את בלה בכך שהיא מספרת לה שגם היא נאנסה בקולג'. בלה שואלת את MJ מתי היא התחילה להרגיש טוב יותר אחרי האונס שעברה, אבל MJ לא עונה. בלה עוזבת ומבינה שההרגשה אולי לעולם לא תשתפר. ניק בא ל-MJ, ואומר לה שהוא נכנס לחדר כשאנדרו אנס את בלה מחוסרת ההכרה, אבל הוא לא עשה כלום והלך ("Predator"). ניק אומר שהוא רוצה ללכת למשטרה, אבל MJ אומרת שזה יהרוס את חייו ולא יעזור לחייה של בלה. ניק מאשים אותה בכך שהיא דואגת רק לעצמה ולמוניטין שלה, ולא לבלה. MJ מכה אותו.

ג'ו מגיעה לניו יורק כדי לאסוף את פרנקי לאחר שפרנקי התקשרה אליה מתוך ייאוש, אבודה וללא כסף. פרנקי מגלה מעט חרטה על ששכבה עם פניקס מכיוון שהיא לא חשבה שהיחסים שלה עם ג'ו היו בלעדיים. היא מספרת לג'ו שהיא מאוהבת בפניקס. ג'ו מסיימת את מערכת היחסים ביניהן ("You Oughta Know").

בבית, MJ נוטלת מנת יתר של גלולות. סטיב וניק מוצאים אותה מחוסרת הכרה ("Uninvited"). כשסטיב מגיע לבית החולים, הוא הרוס מהעובדה שלא ידע ש-MJ סובלת מהתמכרות ומבטיח לה שמעתה והלאה יהיה שם בשבילה ובשביל המשפחה ("Mary Jane"). כשניק מגיע לבית החולים, MJ אומר לו שהוא צריך ללכת למשטרה, אבל ניק אומר לה שכבר סיפר למשטרה על מה שקרה לבלה. בינתיים, תלמידים רבים משתתפים בעצרת שפרנקי ארגנה כדי שיעשה צדק לבלה. בלה כועסת על ניק מכיוון שאנשים האמינו לה רק ברגע שניק התייצב לצידה, וההצהרה שלה לבדה לא הספיקה ("No").

שנה חלפה, ו-MJ שוב פעם כותבת את מכתב הראונד רובין. היא כותבת על ההתקדמות במערכות היחסים והחיים שלהם. MJ אומרת לפרנקי שהיא רצתה שהיא תרגיש כמו כולם ושלא יתייחסו אליה אחרת בגלל הגזע שלה, אבל פרנקי אומרת לה שהיא לא הייתה רוצה להשתלב בין האנשים בעיר שלהם ("Thank U"). פרנקי מאתגרת את MJ לשלוח את מכתב הראונד רובין לכולם בדוא"ל, למרות הכנות בנוגע למנת היתר שלה וחוסר החיבה שלה מהתרבות בעיר שלהם.

MJ שולחת את המכתב, ומחליטה שזה יהיה מכתב הראונד רובין האחרון שלה. ג'ו ופרנקי מחדשות את החברות ביניהן, ולג'ו יש חברה חדשה. פרנקי ופניקס עכשיו רק חברים. נראה כי פרנקי ו-MJ, בלה וניק, ובלה ו-MJ השיבו את מערכות היחסים ביניהם על כנן ("You Learn").

הפקות
-----

### קיימברידג' (2018)

במאי 2017, הוכרז שהופעת הבכורה של *Jagged Little Pill* תתקיים בתיאטרון הרפרטוארי האמריקני בשנת 2018. במרץ 2018, הוכרז צוות השחקנים הראשי, שכולל את אליזבת' סטנלי בתפקיד מרי ג'יין, שון אלן קריל בתפקיד סטיב ודרק קלנה בתפקיד ניק, לורן פאטן בתפקיד ג'ו, סיליה רוז גודינג בתפקיד פרנקי, קת'רין גאלאגר בתפקיד בלה ואנטוניו קיפריאנו בתפקיד פניקס.

הפקת הבכורה העולמית של *Jagged Little Pill* רצה החל מה-5 במאי 2018 עד ה-15 ביולי 2018. ההפקה בוימה על ידי דיאן פאולוס. כל הכרטיסים אזלו ל-79 ההופעות של המחזמר, דבר שהפך את המחזמר למחזמר הרווחי והארוך ביותר שהוצג בתיאטרון הרפרטואר האמריקאי.

### ברודוויי (2019 - 2020)

בינואר 2019, הוכרז שהופעת הבכורה של *Jagged Little Pill* בברודוויי תתקיים בסתיו 2019. צוות השחקנים הראשי מהפקת הבכורה העולמית הועבר כולו עם המופע לברודוויי, כשפאולוס ממשיכה גם היא כבמאית. ההפקה החלה בהצגות מקדימות ב-3 בנובמבר בתיאטרון ברודהארסט, וערב הפתיחה הרשמי התקיים ב-5 בדצמבר 2019. עם זאת, ההפקה השעתה את ההופעות במרץ 2020 כאשר כל התיאטראות בברודוויי נסגרו עקב מגפת הקורונה.

בטקס פרסי הטוני לשנת 2020, המחזמר הוביל עם 15 מועמדויות. המחזמר זכה בשני פרסי טוני - דיאבלו קודי זכתה בפרס תסריט המחזמר הטוב ביותר ולורן פאטן זכתה בפרס הביצוע הטוב ביותר על ידי שחקנית משנה במחזמר.

ההפקה חודשה, אך נסגרה ב-17 בדצמבר 2021, לאחר 31 הצגות מקדימות ו-171 הופעות רגילות, בשל מגפת הקורונה שהתחדשה.

### סיבוב הופעות באוסטרליה (2021 - 2022)

ההפקה האוסטרלית נפתחה בתיאטרון המלכותי בסידני ורצה בין התאריכים ה-2 בדצמבר ועד ה-19 בדצמבר 2021. ההפקה עברה לתיאטרון הקומדיה במלבורן בינואר 2022. צוות השחקנים כלל את נטלי באסינגת'ווייט בתפקיד מרי ג'יין, טים דראקסל בתפקיד סטיב, אמילי נקומו בתפקיד פרנקי, ליאם הד בתפקיד ניק, מגי מק'קנה בתפקיד ג'ו, גרייס מיאל בתפקיד בלה ואיידן בתפקיד פניקס.

### סיבוב הופעות בצפון אמריקה (2022 - הווה)

בפברואר 2022, הוכרז שהמחזמר Jugged Little Pill ייצא לסיבוב הופעות בצפון אמריקה. בספטמבר 2022, הוכרז צוות השחקנים הכולל את היידי בליקנסטאף בתפקיד מרי ג'יין, כריס הוץ' בתפקיד סטיב, לורן שאנל בתפקיד פרנקי, דילון קלנה בתפקיד ניק, ג'ייד מקלאוד בתפקיד ג'ו, איליסון שפרד בתפקיד בלה ורישי גולני בתפקיד פניקס.

סיבוב ההופעות בצפון אמריקה נפתח ב-6 בספטמבר 2022 במרכז סמית' בלאס וגאס, לאחר חזרות טכניות שהתקיימו באוגוסט 2022 בלואיוויל, קנטקי. בשנה הראשונה סיבוב ההופעות יעבור ב-30 ערים ברחבי צפון אמריקה, כאשר ערים נוספות מתוכננות לשנים הבאות של סיבוב ההופעות.

### ווסט אנד

בפברואר 2022, הוכרז שהמחזמר Jagged Little Pill יעלה בווסט אנד, כאשר הפתיחה מתוכננת לסתיו 2022.

דמויות וצוות שחקנים
-------------------

| דמות | התיאטרון הרפרטוארי האמריקני
(2018) | ברודוויי
(2019) | סיבוב הופעות באוסטרליה
(2021) | סיבוב הופעות בצפון אמריקה
(2022) |
| --- | --- | --- | --- | --- |
| **מרי ג'יין "MJ" הילי** | אליזבת' סטנלי | נטלי באסינגת'ווייט | היידי בליקנסטאף |
| **סטיב הילי** | שון אלן קריל | טים דראקסל | כריס הוץ' |
| **פרנקי הילי** | סיליה רוז גודינג | אמילי נקומו | לורן שאנל |
| **ניק הילי** | דרק קלנה | ליאם הד | דילון קלנה |
| **ג'ו טיילור** | לורן פאטן | מגי מק'קנה | ג'ייד מקלאוד |
| **בלה פוקס** | קת'רין גאלאגר | גרייס מיאל | אליסון שפרד |
| **פניקס** | אנטוניו קיפריאנו | איידן (אנ') | רישי גולני |

רשימת שירים
-----------

Jagged Little Pill כולל שירים שנכתבו והוקלטו בעבר על ידי מוריסט, למעט "Smiling" ו-"Predator", שהיא כתבה במיוחד עבור המחזמר.

|  |  |
| --- | --- |
| **מערכה ראשונה*** Overture – להקה
* "Right Through You" – להקה
* "All I Really Want" – פרנקי, מרי ג'יין, סטיב, ניק ולהקה
* "Hand in My Pocket" – ג'ו, פרנקי ולהקה
* "Smiling" – מרי ג'יין ולהקה
* "Ironic" – פרנקי ופניקס
* "So Unsexy" – סטיב, מרי ג'יין ולהקה
* "Perfect" – ניק
* "Lancer's Party (So Pure)" – להקה
* "That I Would Be Good" – פניקס, פרנקי וג'ו
* "Wake Up" – פרנקי, ניק, אנדרו, בלה, סטיב, מרי ג'יין ולהקה
* "Forgiven" – מרי ג'יין, סטיב, ניק, אנדרו, בלה, פרנקי, ג'ו, פניקס ולהקה
 | **מערכה שנייה*** Entr'acte/"Hands Clean" – להקה
* "Not the Doctor" – מרי ג'יין וסטיב
* "Head over Feet" – סטיב, מרי ג'יין, פניקס ופרנקי
* "Your House" – ג'ו
* "Unprodigal Daughter" – פרנקי ולהקה
* "Predator" – בלה ולהקה
* "You Oughta Know" – ג'ו ולהקה
* "Uninvited" – מרי ג'יין ולהקה
* "Mary Jane" – סטיב ולהקה
* "No" – בלה ולהקה
* "Thank U" – להקה
* "You Learn" – להקה
 |

אלבום הקלטות
------------

אלבום ההקלטות של צוות השחקנים המקורי בברודוויי שוחרר דיגיטלית ב-29 בנובמבר 2019, תקליטור האלבום הופץ ב-6 בדצמבר 2019. אלבום ההקלטות הופץ דרך חברת התקליטים אטלנטיק רקורדס, והופק על ידי טום קיט וניל אברון.

אלבום ההקלטות זכה בפרס גראמי אלבום המחזמר הטוב ביותר לשנת 2021.

פרסים ומועמדויות
----------------

### קיימברידג'

| שנה | פרס | קטגוריה | מועמד | תוצאה |
| --- | --- | --- | --- | --- |
| 2010 | פרס אליוט נורטון (אנ') | הפקת מחזמר יוצאת מהכלל | **מועמדות** |
| ביצוע מוזיקלי יוצא מהכלל על ידי שחקנית | לורן פאטן | **מועמדות** |
| אליזבת' סטנלי | **מועמדות** |
| כוראוגרפיה יוצאת מהכלל | סידי לארבי צ'רקאוי | **זכייה** |
| ניהול מוזיקלי יוצא מהכלל | בריאן פרי | **מועמדות** |
| פרס IRNE (אנ') | המחזמר הטוב ביותר | **מועמדות** |
| המחזמר החדש הטוב ביותר | **מועמדות** |
| השחקנית הראשית הטובה ביותר - מחזמר | אליזבת' סטנלי | **מועמדות** |
| שחקנית המשנה הטובה ביותר - מחזמר | לורן פאטן | **זכייה** |
| האנסמבל הטוב ביותר | **מועמדות** |
| הבמאי הטוב ביותר - מחזמר | דיאן פאולוס | **מועמדות** |
| המנהל המוזיקלי הטוב ביותר | בריאן פרי | **מועמדות** |
| עיצוב הסאונד הטוב ביותר | ג'ונת'ן דינס | **מועמדות** |

### ברודוויי

| שנה | פרס | קטגוריה | מועמד | תוצאה |
| --- | --- | --- | --- | --- |
| 2020 | פרס טוני | המחזמר הטוב ביותר | **מועמדות** |
| תסריט המחזמר הטוב ביותר | דיאבלו קודי | **זכייה** |
| הביצוע הטוב ביותר על ידי שחקנית ראשית במחזמר | אליזבת' סטנלי | **מועמדות** |
| הביצוע הטוב ביותר על ידי שחקן משנה במחזמר | דרק קלנה | **מועמדות** |
| שון אלן קריל | **מועמדות** |
| הביצוע הטוב ביותר על ידי שחקנית משנה במחזמר | לורן פאטן | **זכייה** |
| קת'רין גאלאגר | **מועמדות** |
| סיליה רוז גודינג | **מועמדות** |
| עיצוב הבמה הטוב ביותר של מחזמר | ריקרדו הרננדז ולוסי מקינון | **מועמדות** |
| עיצוב התלבושות הטוב ביותר של מחזמר | אמילי רבהולץ | **מועמדות** |
| עיצוב התאורה הטוב ביותר של מחזמר | ג'סטין טאונסנד | **מועמדות** |
| עיצוב הסאונד הטוב ביותר של מחזמר | ג'ונת'ן דינס | **מועמדות** |
| בימוי המחזמר הטוב ביותר | דיאן פאולוס | **מועמדות** |
| הכוראוגרפיה הטובה ביותר | סידי לארבי צ'רקאוי | **מועמדות** |
| התזמור הטוב ביותר | טום קיט | **מועמדות** |
| פרס דרמה דסק (אנ') | תזמור יוצא מהכלל | טום קיט | **זכייה** |
| שחקנית יוצאת מהכלל במחזמר | אליזבת' סטנלי | **מועמדות** |
| שחקנית משנה יוצאת מהכלל במחזמר | לורן פאטן | **זכייה** |
| פרס ליגת הדרמה (אנ') | הפקת מחזמר יוצאת מהכלל | דאבלו קודי | **מועמדות** |
| ביצוע נכבד | לורן פאטן | **מועמדות** |
| פרס מעגל המבקרים החיצוני (אנ') | מחזמר ברודוויי חדש יוצא מהכלל | **זכייה** |
| שחקנית יוצאת מהכלל במחזמר | אליזבת' סטנלי | **זכייה** |
| שחקנית משנה יוצאת מהכלל במחזמר | קת'רין גאלאגר | **זכייה** |
| לורן פאטן | **זכייה** |
| במאי מחזמר יוצא מהכלל | דיאן פאולוס | **זכייה** |
| תסריט מחזמר יוצא מהכלל | דיאבלו קודי | **זכייה** |
| כוראוגרף יוצא מהכלל | סידי לארבי צ'רקאוי | **זכייה** |
| תזמור יוצא מהכלל | טום קיט | **זכייה** |
| פרס המדיה של GLAAD (אנ') | הפקת ברודוויי יוצאת מהכלל | **מועמדות** |
| 2021 | פרס גראמי | אלבום המחזמר הטוב ביותר | ניל עברון, קת'רין גלאגר, פיט גנברג, ויוק ג'. טיווארי, טים קיט, מייקל פארקר, לורן פאטן, סיליה רוז גודינג, קרייג רוזן, אליזבת' סטנלי | **זכייה** |
| פרס ארטיוס (אנ') | תיאטרון ברודוויי של ניו יורק - מחזמר | סטפן קופל | **מועמדות** |
| 2022 | פרס צ'יטה ריברה | רקדנית יוצאת מהכלל במופע ברודוויי | הת'ר לאנג | **מועמדות** |

קישורים חיצוניים
----------------

* Jagged Little Pill - האתר הרשמי
* Jagged Little Pill - באתר Playbill
* Jagged Little Pill - באתר Broadway.com
* Jagged Little Pill - באתר Internet Broadway Database
* Jagged Little Pill, ברשת החברתית אקס (טוויטר)

הערות שוליים
------------

1. 1 2 3 4 5 6 7 8 9  Jagged Little Pill, Playbill
2. 1 2 3  Ryan Mcphee, Alanis Morissette's Jagged Little Pill Musical Will Premiere in 2018, Playbill, ‏May 30, 2017
3. 1 2 3  Hannah Vine, First Look at Elizabeth Stanley and Derek Klena in Alanis Morissette Musical Jagged Little Pill, Playbill, ‏May 07, 2018
4. 1 2 3  The Tony Award Nominations, www.tonyawards.com (באנגלית אמריקאית)
5. 1 2 3  Ellise Shafer, Grammys 2021: The Complete Winners List, Variety, ‏2021-03-14 (באנגלית אמריקאית)
6. ↑  Adam Hetrick, Alanis Morissette Adapting Hit Album "Jagged Little Pill" for Broadway, Playbill, ‏November 08, 2013
7. ↑  Ryan Mcphee, Will Idina Menzel Headline Alanis Morissette's Jagged Little Pill Musical?, Playbill, ‏June 05, 2017
8. ↑  Marc J. Franklin, A Look at the Cast of Jagged Little Pill, and More at the A.R.T. Gala, Playbill, ‏March 08, 2018
9. ↑  Jagged Little Pill - PLOT SYNOPSIS, www.themusicallyrics.com
10. 1 2  Derek Klena & More Complete the Cast of Alanis Morissette Musical Jagged Little Pill, Broadway.com (באנגלית)
11. 1 2  Kathryn Gallagher: Credits, Bio, News & More | Broadway World, www.broadwayworld.com (באנגלית)
12. 1 2  Antonio Cipriano: Credits, Bio, News & More | Broadway World, www.broadwayworld.com (באנגלית)
13. ↑  Jagged Little Pill - 2018 Boston Musical: Tickets & Info | Broadway World, www.broadwayworld.com
14. 1 2  'Jagged Little Pill' Will Not Reopen on Broadway Following Covid-19 Suspension, OnStage Blog (באנגלית אמריקאית)
15. ↑  Greg Evans, Alanis Morissette’s ‘Jagged Little Pill’ Musical Heading To Broadway, Deadline, ‏2019-01-28
16. 1 2  Mark Peikert, Jagged Little Pill Announces Broadway Cast, Playbill, ‏May 23, 2019
17. ↑  Mark Peikert, Jagged Little Pill Announces Broadway Dates, Playbill, ‏May 03, 2019
18. ↑  Greg Evans, Coping With COVID-19 Crisis: Broadway’s ‘Jagged Little Pill’ Star Elizabeth Stanley Talks Planning – Career And Otherwise – In An Age Of Uncertainty, Deadline, ‏2020-04-29 (באנגלית אמריקאית)
19. ↑  "Jagged Little Pill Won't Reopen on Broadway Following COVID-19 Suspension". *Peoplemag* (באנגלית). נבדק ב-2023-04-01.
20. 1 2  Peter J Snee, JAGGED LITTLE PILL THE MUSICAL announces full cast and dates for a Melbourne season, AussieTheatre.com, ‏October 17, 2021
21. ↑  Andrew Gans, Jagged Little Pill to Launch North American Tour This Fall, Playbill, ‏February 08, 2022
22. 1 2 3  Andrew Gans, Heidi Blickenstaff Stars in North American Tour of Jagged Little Pill Beginning September 6 in Las Vegas, Playbill, ‏September 06, 2022
23. 1 2  Cast & Creative, Jagged Little Pill (באנגלית אמריקאית)
24. ↑  Chloe Rabinowitz, JAGGED LITTLE PILL Confirms Tour to 30 Cities; Schedule to Come, BroadwayWorld.com (באנגלית)
25. ↑  Jagged Little Pill to open in the West End this autumn | WhatsOnStage, www.whatsonstage.com (באנגלית בריטית)
26. ↑  Maureen Lee Lenker November 04, 2019 at 10:00 AM EST, Watch the cast of Broadway's Jagged Little Pill perform 'You Learn' in exclusive video, EW.com (באנגלית)
27. ↑  Kaitlin Milligan, The JAGGED LITTLE PILL Original Broadway Cast Recording is Out Now!, BroadwayWorld.com (באנגלית)
28. ↑  Ryan Mcphee, Alanis Morissette Musical Jagged Little Pill Sets December Cast Album Release, Playbill, ‏November 04, 2019
29. ↑  Dan Meyer, Ryan Mcphee, Jagged Little Pill Cast Recording Wins 2021 Grammy Award for Best Musical Theater Album, Playbill, ‏March 14, 2021
30. ↑  A Full List Of The 37th Annual Elliot Norton Awards Nominees, Org, ‏2019-04-12 (באנגלית)
31. ↑  Here Are The Winners Of The 2019 Elliot Norton Awards, Org, ‏2019-05-21 (באנגלית)
32. ↑  Nominations for 23rd Annual IRNE Awards Announced! – Theater Mirror (באנגלית אמריקאית)
33. ↑  ‘Moulin Rouge!’, ‘Man in the Ring’ Earn Top Honors at 23rd Annual IRNE Awards – Theater Mirror (באנגלית אמריקאית)
34. ↑  Variety Staff, ‘The Inheritance,’ ‘Strange Loop,’ ‘Moulin Rouge’ Among Drama Desk Award Winners, Variety, ‏2020-06-14 (באנגלית אמריקאית)
35. ↑  Greg Evans, Jake Gyllenhaal, David Alan Grier, Jonathan Groff Among New York’s Drama League Award Nominees – Complete List, Deadline, ‏2020-05-01 (באנגלית אמריקאית)
36. ↑  Greg Evans, ‘Moulin Rouge!’, ‘The Inheritance’, Danny Burstein Among Top Drama League Award Winners, Deadline, ‏2020-06-18 (באנגלית אמריקאית)
37. ↑  Moulin Rouge! Tops 2020 Outer Critics Circle Award Honors, Broadway.com (באנגלית)
38. ↑  The Nominees for the 31st Annual GLAAD Media Awards, GLAAD, ‏2020-01-08 (באנגלית)
39. ↑  UPDATING: Award Recipients at the 31st Annual GLAAD Media Awards, GLAAD, ‏2020-07-30 (באנגלית)
40. ↑  Dan Meyer, Slave Play, The Inheritance, Jagged Little Pill, Playbill-Presented Pride Plays Score 2021 Artios Awards Nominations, Playbill, ‏January 14, 2021

|  |  |
| --- | --- |
| בקרת זהויות עריכת הנתון בוויקינתונים | 
* MusicBrainz work: b233d1a9-dce9-4fbd-9727-66a7151e9afc

 |